﻿ D Psihologie socială E Emoţiile în viaţa socială G 7 Curs № EMOŢIILE ÎN VIAŢA SOCIALĂ suport de curs F Autor: Conf. Dr. Dorin NASTAS G 2009-2010 Cuprins: Niveluri ale vieţii afective Afectele automate Emoţiile situaţionale Sentimentele durabile Definiţia psihosocială a emoţiilor Componentele emoţiei Maniera asamblării şi activării componentelor stării emoţionale Componenta obiectivă: antecedentele situaţionale Componenta cognitivă: cunoaşterea şi evaluarea situaţiei Componenta subiectivă: trăiri interne Componenta motivaţională: tendinţe acţionale Componenta somatică: modificări fiziologice Componenta comportamentală: expresia externă Trei perechi unitare ale componentelor: instalarea, trăirea şi manifestarea emoţiei Clasificarea emoţiilor Emoţiile fundamentale Caracteristicile definitorii pentru emoţiile fundamentale Emoţiile sociale Caracteristicile definitorii pentru emoţiile sociale Cele mai cunoscute emoţii sociale Emoţii ce implică sinele şi conştiinţa de sine Caracteristici specifice emoţiilor ce implică sinele Emoţii bazate preponderent pe comparare socială Emoţii bazate preponderent pe auto-evaluare Rezumatul temei Concepte şi noţiuni cheie Lecturi obligatorii Lecturi de aprofundare Referinţe bibliografice * * * 1 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G În cercetarea psihologică există momente şi epoci în care anume concepte, teorii, procese sau chiar dimensiuni ale vieţii psihice au o pondere mai mare, conturând un fel de „zeitgeist1” al cercetă rii, un soi de „tendinţă”, similară celor observabile în domeniul vestimentaţiei. Precum în regnul vestimentaţiei se poartă pălării largi, apoi mici sau medii spre a se revine ulterior, altfel, dar din nou, la cele largi, există şi o „modă a subiectelor de cercetare”. În cercetarea psihologică, inclusiv în psihologia socială, astăzi „se poartă” sau este „la modă” să se discute foarte mult despre emoţii. Desigur, despre o dinamică afectivă asociată funcţionării inconştientului s-a discutat mult şi altă dată: în fond, întreg demersul psihanalitic s-a bazat pe această relaţie. Astăzi însă, odată cu avansul metodologic, conceptual, statistic şi tehnologic din ultimele decenii, studiul vieţii afective este „sub lupa experimentului” şi „obiectivul scanerului cerebral”, chiar şi cu privire la partea sa inconştientă. După perioada clasică în care psihologia socială a fost dominată preponderent de teorii şi concepte motivaţionale (anii 40-70), apoi una modernă – asociată cu „revoluţia cogniţiei sociale” (anii 70-90) – începând cu ultimul deceniu al secolului trecut, se poate observa o „redescoperire a afectivităţii”. Pe lângă faptul că în programele academice, alături de clasicele cursuri întitulate „psihologie cognitivă” sau „psihologia motivaţiei” apar frecvent şi titluri precum „psihologia emoţiilor”, în chiar interiorul psihologiei sociale interesul pentru viaţa afectivă este în creştere, „în vogă”. Spaţiul şi natura discursului nu ne permit să insistăm mult asupra exemplificării amploarei revenirii studiului afectivităţii în psihologia socială. Ne vom rezuma doar să menţionăm două momente pe care le credem relevante şi reprezentative în acest sens. Primul se referă la faptul că, în unul din cele mai recente manuale de psihologie socială semnat de doi cercetători de renume – Roy Baumeister şi Brad Bushman – apare în premieră un capitol întitulat „Emoţie şi afect” (Baumeister & Bushman, 2008). Apariţia unui astfel de capitol, într-un manual de psihologie socială scris în limba engleză şi semnat de persoane de notorietate în domeniu, consfinţeşte acumularea de date suficiente şi importante ce prezintă progresul cunoaşterii psihosociale a emoţiilor. Un astfel de capitol, cel puţin la nivelul cunoaşterii subsemnatului, nu este de regăsit în manualele din deceniul anterior. Cel de-al doilea exemplu se referă la lansarea în 2009 a unei noi reviste ştiinţifice – Emotion Review2. Această revistă este editată de Asociaţia Internaţională pentru Studiul Emoţiilor (International Society for Research on Emotion - ISRE). Printre cei care se ocupă de apariţia acestei reviste şi care publică articole de cercetare în cuprinsul acesteia se numără foarte mulţi psihologi sociali (iată doar câteva nume în acest sens, cercetători pe cere îi vom cita în acest material sau în temele ulterioare: Gerrod Parrott, Bernard Rimé, Paula Niedenthal etc.). În această temă vom face o foarte scurtă introducere în atmosfera abordării psihosociale a vieţii afective, insistând în special asupra emoţiilor şi rolului acestora în viaţa socială. Vor urma teme în care o serie de emoţii sociale particulare, dintre cele pe care oamenii le resimt frecvent, vor fi abordate în mod separat sau în tandem: invidia şi 1 „zeitgeist” se traduce ca şi „spirit al timpului [prezent]” 2 Cuprinsul şi conţinutul revistei Emotion Review poate fi consultat pe site-ul SAGE Publications. Accesul la articole in format pdf este liber, cel puţin deocamdată. 2 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G gelozia (tema #8), ruşinea şi vinovăţia (tema #9), jena (tema #10), mândria şi trufia (tema #11). Niveluri ale vieţii afective Afectivitatea umană are o multitudine de forme particulare de manifestare. Una din manierele prin care putem face o ordonare grosieră a acestora este să ţinem cont cu precădere de complexitatea lor. Cele mai simple, dar şi dificil de surprins, sunt procesele şi reacţiile afective automate3. La un nivel mediu de complexitate se vor situa emoţ iile. Cele mai complexe şi durabile forme de afectivitate sunt sentimentele. Vom analiza succint fiecare nivel, revenind apoi la analiza detaliată a emoţiilor. Afectele automate Studiile moderne relevă faptul că mai tot timpul nu suntem indiferenţi ci afectuoşi. Mai mult chiar, nu putem să fim absolut impasibili, chiar dacă ne-am propune. Chiar şi atunci când ne aflăm într-o stare calmă vom avea faţă de orice element procesat de sistemul psihic o reacţie afectivă super-rapidă, efemeră şi inaccesibilă introspecţiei. Simpla privire a oricărui obiect este capabilă să evoce o „micro-scânteiere afectivă” în interiorul nostru! Nici chiar lectura acestui curs nu poate fi făcută într-o manieră de calm total şi neutralitate afectivă (mai ales dacă e prima lectură şi mai e o zi până la examen!). Uneori, în cazuri extreme, putem să constatăm justeţea afirmaţiei precum că „percepţia poate să fie afectivă”. Imaginaţi-vă că vedeţi un pahar cu apă. Ce trăiri afective aveţi când priviţi cu ochii minţii – în imaginar – un pahar cu apă? Probabil, marea majoritate va constata ca nu resimt adierea vreunui vânt afectiv. Acum încercaţi să vă imaginaţi că anterior privirii acelui pahar aţi avut două experienţe diferite. Într-un caz, aţi făcut o drumeţie urcând şi coborând un munte, uitând însă să vă luaţi provizii de apă; iar în celălalt caz, că acum o oră aţi participat la un concurs amuzant prin care se urmărea „identificarea lui Setilă”: concurenţii trebuiau să bea cât mai multă apă într-un interval de timp prestabilit. Cu ce ochi veţi privi paharul cu pricină şi ce veţi resimţi în aceste din urmă cazuri? Probabil că reacţia afectivă va deveni evidentă de data aceasta: veţi resimţi dorinţă şi bucurie în primul caz sau repulsie şi dezgust, în cel de-al doilea caz4. De regulă, astfel de situaţii exotice ni se întâmplă să le trăim arareori şi totuşi, de fiecare dată, atunci când privim un obiect – fie şi un pahar cu apă – el ne produce reacţii afective automate! Termenii „automat”, „proces automat” sau „procesare automată” sunt frecvent folosiţi în psihologia modernă, atât în cea cognitivă cât şi în psihologia socială. Ce semnifică aceşti termini? De cele mai multe ori „procesele automate” sunt privite ca fiind procese psihice inconştiente care „se derulează rapid, nu necesită atenţie şi nu pot fi evitate” (Dijksterhuis, 2007, p. 85). John Bargh şi Tanya Chartland afirmă că „trăsura proceselor automate” este propulsată de „patru cai” ce prezintă calităţile acestor procese: ele sunt procese inconştiente, eficiente, involuntare şi necontrolabile” (Bargh & Chartland, 1999). 3 Majoritatea conceptele cheie care sunt scrise cu caractere îngroşate se regăsesc la finele cursului, într-o secţiune întitulată „vocabular”. 4 Dacă cineva şi-a întrerupt lectura ca să bea puţină apă (sau altceva) este pentru simplul fapt că textul a facilitat conştientizarea nevoii de a restabili echilibrul homeostatic al apei în corp. 3 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Reacţiile afective automate comportă aceleaşi calităţi enunţate mai sus. Revenind la exemplul anterior, cel cu paharul cu apă, atunci când îl vedem sau ni-l imaginăm se realizează o evaluare inconştientă, rapidă şi involuntară a acestuia. După această evaluare rezultă o micro-reacţie afectivă care poate fi pozitivă (de plăcere-apropiere) sau negativă (de respingere-distanţare). Dacă nu ne aflăm în una din cele două situaţii extreme – după escaladarea muntelui sau îmbuibarea din concurs – intensitatea reacţiei afective va fi atât de mică încât nu o vom putea sesiza conştient şi distinct. Aceste afecte foarte mici şi aparent insignifiante nu se pierd însă. Ele se adună, „picătură cu picătură” şi, dacă sunt suficient de multe, pot duce la „umplerea găleţii”. Această acumulare treptată de reacţii afective pozitive sau negative pot duce, în timp, la influenţarea fundalului afectiv general pe care îl resimţim pe moment. Avem un cuvânt pe care-l folosim atât în cotidian cât şi în psihologie pentru a defini această stare afectivă difuză, de fundal: dispoziţie sau dispoziţie afectivă. Dispoziţia afectivă nu este compusă doar din cumularea, picătură cu picătură, a reacţiilor afective automate. La acumularea bunei sau relei dispoziţii contribuie o mulţime de factori – atmosferici, ereditari, somatici, relaţionali, profesionali etc. – dar şi micile reacţii afective automate. Dispoziţiile se constituie treptat şi au o mare inerţie în a se schimba. Dispoziţiile afective devin conştiente atunci când intensitatea cumulativă atinge un punct critic: când „găleata se umple” – fie cea cu „miere”, fie cea cu „fiere”. Emoţiile situaţionale Dacă despre reacţiile afective automate nu ne dăm seama că există, iar instalarea unei dispoziţii anume este conştientizată cu mare întârziere, emoţiile se instalează relativ repede, sunt intense şi durează suficient de mult încât să ne dăm seama de existenţa lor. Pentru că despre definirea emoţiilor, clasificarea acestora, componentele şi funcţiile pe care le au vom discuta în detaliu în alte secţiuni, ne rezumăm doar prin a preciza aici că emoţiile reprezintă reacţii afective conştiente ce intervin, de regulă, ca urmare a perceprii şi evaluării situaţiei actuale, mai ales a unor modificări rapide şi neaşteptate ale acesteia. Situaţia poate fi una socială sau asocială, percepută nemijlocit, imaginară sau chiar implicită. Sentimentele durabile Emoţiile vin, se instalează, ne posedă un interval de timp relativ scurt, de regulă într-o manieră intensă, pentru ca, mai apoi ... să devină trecut, memorie autobiografică. Sentimentele sunt însă altfel. Ele sunt marcate mai întâi de toate de o mare stabilitate temporală. Sentimentele pot avea o intensitate care episodic poate atinge chiar cotele unei emoţii intense dar, per ansamblu, sunt „mai aşezate”, mai „sedimentate cognitiv”. Sentimentele sunt raportări evaluativ-afective de lungă durată, asemănându-se cu atitudinile. În structura lor elementul cognitiv poate ajunge chiar dominant sub forma unor convingeri şi credinţe bine şi coerent argumentate. De exemplu, adevărata dragoste faţă de patrie (alias „patriotismul”) nu este doar o emoţie, ci este un sentiment, dar şi o atitudine şi credinţă. * * * 4 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G După cum deja aţi remarcat, progresul de la nivelul reacţiilor afective elementare spre cel al emoţiilor şi sentimentelor poate fi trasat şi apreciat de-a lungul unor dimensiuni care suferă modificări graduale. Astfel, se poate remarca, în primul rând, o creştere treptată a complexităţii manifestărilor afective: reacţiile afective automate sunt simple, emoţiile denotă o complexitate şi variabilitate structurală mai mare, iar sentimentele se pot asemăna mult, sau chiar confunda, cu vaste şi diverse structuri cognitive. În al doilea rând, creşte durata manifestărilor afective şi totodată rezistenţa temporală a acestora: reacţiile afective automate sunt simple sclipiri efemere, emoţiile au o durată de regulă jalonată de prezenţa unei situaţii în realitate sau doar în mintea subiectului, sentimentele fiind în acest sens cele mai longevive. În al treilea rând, se poate remarca faptul că există o creştere treptată a gradului de conştientizare a reacţiilor afective la care are acces subiectul: dacă reacţia afectivă automată nu poate fi conştientizată, când discutăm despre sentiment acesta nu poate fi conceput decât ca o trăire ce implică cu necesitate conştientizarea sa. În al patrulea rând, şi în continuarea aprecieri anterioare, se poate remarca o creştere progresivă a ponderii elementului cognitiv: dacă în cazul afectului automat acesta aproape că lipseşte, la nivelul sentimentelor este o prezenţă cardinală, covârşitoare chiar. În al cincilea rând, variabilitatea culturală a trăirilor este şi ea în creştere: dacă reacţia afectivă automată este postulată ca fiind inevitabilă şi prezentă transcultural, unele emoţii pot fi foarte diferite de la o cultura la alta (sau chiar pot lipsi din limbajul şi registrul emoţional al unor culturi), iar sentimentele pot remarca o specificitate şi diversitate culturală şi mai accentuată. În ultimul rând, ţinând cont de cele deja menţionate, însăşi complexitatea identificării şi descrierii celor trei niveluri ale vieţii afective creşte în dificultate, ajungând la cote maxime în cazul sentimentelor. Definiţia psihosocială a emoţiilor Navigând printre multitudinea definiţiilor disponibile am ales să prezentăm doar trei dintre acestea. Primele două definiţii sunt pescuite de pe paginile a două enciclopedii de psihologie socială. Ele sunt la o distanţă temporală de mai bine de un deceniu una de cealaltă – 1995 şi 2007 – reflectând astfel atât continuitatea dar şi evoluţia modernă a înţelegerii psihosociale a emoţiei. Iată cele două definiţii: “Emoţiile sunt reacţii la evenimentele semnificative pentru persoane, incluzând reacţiile fiziologice, comportamentale, cognitive, şi experienţele subiective de plăcere sau neplăcere” (Parrott, 1995, p. 198) “Emoţiile pot fi definite drept stări psihologice compuse din gânduri şi trăiri subiective, modificări fiziologice, comportamente exprese şi predispoziţii de a acţiona. Combinaţia precisă al acestor elemente diferă de la o emoţie la alta, o emoţie putând fi însoţită sau nu de comportamente vizibile. Acest complex de stări şi comportamente este declanşat de un eveniment fie trăit nemijlocit, fie doar reamintit” (Manstead, 2007, p. 285) 5 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Cele două definiţii prezintă emoţiile ca reacţii la o situaţie relevantă pentru subiect, situaţie care este fie prezentă nemijlocit, fie retrăită prin reamintire. Se poate remarca şi faptul că emoţiile sunt mai curând o constelaţie sau un set de elemente psiho- comportamentale printre care se pot distinge următoarele componente:  Componenta cognitivă (cunoaşterea şi aprecierea situaţiei);  Componenta subiectivă (trăiri experienţiale subiective);  Componenta motivaţională (raportarea la scopuri sau tendinţele de a acţiona prezente anterior sau concomitent emoţiei şi generarea unor tendinţe acţionale emergente stării emoţionale)  Componenta somatică (modificări fiziologice produse de activarea sistemului nervos autonom)  Componenta comportamentală (exprimarea facială, non-verbală, para-verbală şi verbală a prezenţei emoţiei) Dacă ar fi să le privim comparativ cele două definiţii denotă câteva diferenţe. În prima definiţie sunt menţionate mai puţine componente: lipseşte componenta motivaţională. Se poate observa şi faptul că, în ansamblul său, cea de-a doua definiţie este mai lungă şi mai plină de detalii: se acordă o mai mare atenţie ideii de complexitate a emoţiei, se remarcă posibilitatea asamblării diferenţiate a emoţiei prin posibilitatea participării inegale a componentelor sale, se aminteşte expres despre posibilitate trăirii emoţiei ca o reacţie la o situaţia prezentă doar în imaginarul individului. Cea de-a treia definiţie, temporal situată cam la mijloc între primele două, am ales-o pentru că aduce câteva nuanţe semantice importante de reţinut. Iată pentru început textul acestei definiţii: „Definim emoţiile ca fiind patern-uri episodice, cu o durată relativ scurtă, fondate biologic, care organizează percepţia, experienţa, fiziologia, acţiunea şi comunicarea, reprezentând un răspuns la provocările şi oportunităţile fizice şi sociale specifice” (Keltner & Gross, 1999, p. 468) Câteva lucruri ar fi de comentat în legătură cu această definiţie. Mai întâi de toate, ea subliniază unitatea elementelor componente ale emoţiei: percepţia, experienţa, fiziologia, acţiunea şi comunicarea sunt sub-ansambluri ale unui patern unitar şi complex al emoţiei. În al doilea rând, prin menţionarea sintagmei „patern-uri ... fondate biologic” se subliniază o continuitate a gândirii emoţiilor ca reacţii adaptative ce apar în cursul evoluţiei organismului, o evoluţie plasată simultan într-un mediu deopotrivă „fizic şi social”. În final, definiţia este importantă şi pentru că prezintă detalii suplimentare inerente mediului faţă de care emoţia este o reacţie: acesta poate să fie ostil, contrar intereselor individului, constituind obstacole provocatoare sau poate fi binevoitor, favorabil individului, oferindu-i oportunităţi congruente cu intenţiile sau scopurile sale. Astfel devine mai evidentă şi natura funcţională a emoţiilor: ele ajută la depăşirea obstacolelor externe şi facilitează folosirea oportunităţilor prezente într-o situaţie. Cele trei definiţii pot fi înţelese ca reprezentând o abordare „din interior” a emoţiei: ele se referă la ceva ce se petrece cu precădere în interiorul individului, chiar dacă aceasta este relevată observatorului prin măsurări somatice sau comportamentale. Într-adevăr, este oare posibilă o altă abordare decât aceasta? Îndrăznim să spunem că, cel puţin în cazul unor emoţii, este foarte importantă înţelegerea natura şi structura 6 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G antecedentelor situaţionale ale emoţiilor. Aceste se constituie ca nişte factori situaţionali care înainte şi relativ independent de subiect exercită o presiune spre instalarea, experienţa şi exprimarea unei emoţii. Aceste antecedente situaţionale ale emoţiilor mai sunt numite uneori situaţii specifice. Dacă ţinem cont că aceste antecedente există înainte şi independent de subiectul cu care urmează să intre în interacţiune pentru a produce o emoţie, le putem considera ca o componentă a emoţiei, una însă ce reprezintă o abordare „din exterior” a acesteia. În continuare vom analiza fiecare componentă a emoţiei – atât cea „din exterior” cât şi cele „din interior” – arătând totodată modul în care acestea se „asamblează” într-o reacţie emoţională complexă. Componentele emoţiei Maniera asamblării şi activării componentelor stării emoţionale Marea majoritate a autorilor sunt de acord că emoţia poate fi privită ca un „răspuns complex la situaţia actuală” şi că, în structura acestui răspuns, putem identifica cinci componente distincte: reacţii cognitive, motivaţionale, subiective, somatice şi comportamentale. Deşi există opinii care consideră că aceste componente nu sunt tot timpul prezente cu necesitate (unele stări emoţionale pot avea, ocazional sau cronic, doar unele dintre componentele enumerate) în prezentarea noastră le vom considera pe toate ca fiind indispensabile stărilor emoţionale. În acelaşi timp, unele teorii susţin că activarea emoţiei se poate produce pornind cu oricare dintre componentele emoţiei (de ex.: dacă mimezi suficient de mult timp şi cu diligenţă „masca facială a fericirii” – componenta comportamentală – aceasta va activa şi celelalte componente ale emoţiei) sau prin declanşarea simultană a tuturor componentelor. Din nou, vom considera şi vom prezenta doar opinia dominantă în acest sens şi anume, perspectiva conform căreia activarea componentelor emoţionale urmează, de regulă, un parcurs secvenţial şi standard. Astfel, de cele mai multe ori, instalarea emoţiei este posibilă pentru că anumite antecedentele situaţionale specifice (obiectiv) susceptibile să declanşeze o emoţie există în structura unei situaţii. Urmează momentul în care individul intră în contact cu situaţia sau evenimentul: are loc perceperea sau cunoaşterea situaţiei şi evaluarea acesteia din punct de vedere a mai multor criterii sau dimensiuni de apreciere cognitivă (relevanţa pentru scopul actual sau cronic, natura interferenţei cu acesta, expectanţele faţă de posibila evoluţi a situaţie, aprecierea potenţialului de a face faţă situaţiei, aprecierea cauzalităţii evenimentului etc.; cognitiv). Interacţiunea primelor două elemente este hotărâtoare pentru instalarea unei emoţii şi caracterul particular al acesteia. Subsecvent individul re-simte emoţia (în engleză: „feeling”) într-o manieră subiectivă, ca o experienţă existenţială internă (subiectiv). Această trăire subiectivă influenţează modul de pregătire a răspunsului care va rezulta ca o consecinţă a emoţiei: sunt amorsate anumite piste sau tendinţe comportamentale (motivaţional). Necesităţile energetice ale trăirilor subiective şi pregătirea unor tendinţele acţionale reclamă o susţinere a organismului. În funcţie de perceperea situaţiei, natura trăirilor afective şi orientarea motivaţională curentă sistemul nervos autonom produce un anume patern de activare fiziologică specific (somatic) necesar pentru menţinerea psiho- energetică a unei stări emoţionale anume. În final, după activarea tuturor componentelor 7 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G anterioare, emoţia ajunge să fie „vizibilă în exterior”, exeriorizându-se în comportamente faciale, non-verbale, para-verbale, sau chiar verbale (comportament). Odată cu activarea expresiei comportamentale a emoţiei putem să spunem că emoţia devine plenar prezentă – ca o reacţie complexă identificabilă pe mai multe planuri de manifestare. Ca atare, deşi le-am prezentat secvenţial, în opinia mai multor autori ultimele componentele – „pachetul subiectiv–motivaţional–somatic-comportamental” – reprezintă miezul stării emoţionale, deopotrivă trăirea şi manifestarea acesteia şi ele acţionează mai degrabă simultan, sunt „un cvartet în concert”. După ce starea emoţională este instalată, trăită şi manifestă tendinţele acţionale se pot traduce în răspunsuri comportamentale ce reflectă valenţele motivaţionale ale emoţiilor. În acest context însă ele trebuie înţelese în calitate de rezultate ale emoţiilor nu ca şi parte a acesteia (consecinţe). În continuare completăm descrierea dinamicii instalării, trăirii şi manifestării emoţiei cu creionarea unor mici detalii cu privire la fiecare componentă în parte. Componenta obiectivă: antecedentele situaţionale Această componentă este oarecum separată de emoţie: ea se află în însăşi natura caracteristicilor situaţiei. Ea reprezintă o potenţialitate ca o anume situaţie să declanşeze o emoţie dar nu este o certitudine a acesteia. Ştiind însă anumite lucruri cu privire la ce fel de situaţii sunt cel mai adesea premise externe pentru declanşarea emoţiilor putem anticipa o reacţie afectivă. La fel, dacă nu cunoaştem date despre alte componente ale emoţiei deja trăite de cineva, putem deduce genul de reacţie afectivă care s-a produs cunoscând doar natura antecedentelor situaţionale. Componenta cognitivă: cunoaşterea şi evaluarea situaţiei Reacţia afectivă, oricât de complexă nu ar fi ea, este mai întâi de toate o raportare a individului la informaţia pe care o are pe moment activă în câmpul conştiinţei. Comparativ cu super-computerele sau ipoteticii roboţi-androizi (de genul personajul Data din cunoscuta producţie televizată Star Trek) nu putem rămâne absolut impasibili, total indiferenţi, neutri din punct de vedere afectiv, faţă de conţinutul cognitiv pe care-l procesăm, oricare nu ar fi acesta. Anterior menţionasem faptul că până şi simpla percepţie a unui obiect oarecare trezeşte în noi reacţii afective automate. Dacă însă informaţia este deopotrivă mai complexă şi mai plină de semnificaţii relevante cu privire la propria noastră persoană, intensitatea reacţiei noastre afective poate atinge amploarea unei emoţii. În marea majoritate a cazurilor emoţia este trăită atunci când „ne confruntăm pe neaşteptate cu o schimbare semnificativă” (Ben-Ze'ev, 2000, p. 58; sublinierea noastră). Practic, nu informaţia per se, ci semnificaţia acesteia, este cea care determină sau nu o anume reacţie emoţională. De exemplu, dacă ajungi în curte şi vezi un câine mare care aleargă spre tine poţi resimţi o emoţie. Dacă e o curte străină şi e un câine necunoscut, probabil emoţia va fi de frică. Dacă este curtea bunicii şi e câinele pe care l- ai crescut de mic şi nu l-ai văzut câteva luni, probabil emoţia va fi de bucurie. E limpede: natura trăirii afective – o emoţie pozitivă sau una negativă – precum şi specificul acesteia – în acest caz frică sau bucuria – sunt rezultatul perceperii şi evaluării situaţiei externe prin raportarea la noi, la semnificaţiile specifice şi relevante pentru persoana noastră. 8 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Pentru un observator care nu ne cunoaşte, situaţia este tot timpul percepută la fel: un câne aleargă spre un om. În fiinţa umană lanţul de procesare a informaţiei „cogniţie – evaluare” se derulează cu rapiditate, automat şi nu poate fi întrerupt. Unii autori consideră că informaţia (cogniţia) şi aprecierea acesteia (evaluarea) pot fi considerate ca şi componente separate ale emoţiei (Ben-Ze'ev, 2000). Noi le-am prezentat însă împreună, respectând tendinţa generală în domeniul studiului psihologic al emoţiilor. Componenta subiectivă: trăiri interne După ce primele două componente sunt prezente emoţia este „resimţită pe din interior” sub formă unor experienţe subiective particulare (în engleză: „feelings”). Oricât de empatic nu ai fi, trăirile emoţionale şi experienţele afective subiective ale altuia nu-ţi vor putea fi cunoscute în profunzimea şi amploarea lor niciodată. Totuşi cercetările au pus în evidenţă că, dincolo de inaccesibila ideosincrazie a trăirilor afective asociate unei emoţii, există şi elemente comune care se regăsesc frecvent la marea majoritate a persoanelor când trăiesc o emoţie anume. Vom vorbi despre semnalmentele experenţiale ale unor emoţiil particulare – ale ruşinii, vinovăţiei, mândriei, jenei etc. – în temele ulterioare. Componenta motivaţională: tendinţe acţionale Emoţiile încep prin a fi reacţii la situaţiile cu care se confruntă subiectul şi, în pasul doi, se constituie ca premise ale acţiunilor. Altfel spus, emoţia intervine pentru a ne pregăti şi mobiliza pentru anume acţiuni. În limba engleză legătură etimologică şi semantică între emoţie şi comportament este foarte evidentă: cuvintele „emotion” şi „motion” diferă doar printr-o literă. De aceea considerăm emoţia ca fiind un fel de „motivaţie secundară”, subliniind astfel faptul că, una din consecinţele inevitabile ale unei emoţii este incitarea sau înclinarea spre anume acţiuni. Componenta motivaţională reprezintă „dorinţa sau disponibilitatea de a menţine sau a schimba o circumstanţă actuală, trecută sau anticipată” (Ben-Ze'ev, 2000, p. 60). Concluzionând putem spune că rezultatul evaluărilor şi trăirilor subiective este motivant. Toate motivele şi respectiv, tendinţele acţionale sau comportamentele pe care le incită, pot fi grupate în tendinţe de „apropiere” (inclusiv menţinere) sau „distanţare” (inclusiv schimbare). Evident, ne dorim apropierea şi menţinerea circumstanţelor care ne produc plăcere şi urmărim evitarea sau schimbarea celor care ne sunt neplăcute, iar emoţiile departajează circumstanţele plăcute de cele neplăcute. În opinia exprimată de Aaron Ben-Ze'ev (2000) componenta motivaţională a emoţiilor poate fi conectată cu comportamentele subsecvente instalării stării emoţionale în trei maniere: (a) într-o manieră directă, atunci când trăirea emoţională duce cu necesitate la comportamente manifeste ce exprimă emoţia; (b) sub forma unei dorinţe puternice (în engleză: „desire”, „want”) ce trezeşte tendinţe acţionale inhibate însă în manifestarea lor directă de restricţiile impuse de structura şi normele situaţiilor sociale în care se află subiectul; (c) sub forma unor preferinţe vagi sau vise (în engleză: „mere wish”) care nu sunt menite din start să fie conectate cu acţiuni concrete în vederea atingerii lor. Unele dintre emoţii sunt mai puternic ancorate în acţiunea propriu-zisă sau 9 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G tendinţe acţionale (de ex.: dorinţa sexuală, ura, frica), altele sunt mult mai slab legate de acestea (de ex.: invidia, speranţa, nostalgia, regretul). Componenta somatică: modificări fiziologice Emoţiile ne pregătesc organismul pentru anumite acţiuni şi aceasta se întâmplă inclusiv prin faptul că are loc o creştere a „energiei psihice”. Această energizare se obţine inclusiv prin activarea fiziologică a corpului. Faţă de situaţia opusă stării emoţionale – cea de calm – într-un epizod emoţional diverşi parametri ai corpului se modifică. Cercetătorii au identificat că pentru anumite clase de emoţii sau emoţii discrete se modifică astfel de parametri măsurabili ai corpului precum conductibilitatea electro- galvanică a pielii, presiunea arterială, frecvenţa şi profunzimea respiraţiei, temperatura corpului etc. Aceste schimbări, cel puţin în cazul emoţiilor primare, par să fie în conformitate cu tipul de reacţie pe care emoţia respectivă o reprezintă cel mai bine: corpul este pregătit din punct de vedere fiziologic pentru a face faţă mai bine unei „lupte” (în engleză: „fight-reaction”; de exemplu, în cazul mâniei) fie pentru a părăsi situaţia periculoasă (în engleză: „flight-reaction”; de exemplu, în cazul fricii) (Ax, 1953; Stemmler, Heldmann, Pauls, & Scherer, 2001; Christie & Friedman, 2004; Rainville, Bechara, Naqvi, Damasio, 2006). Rolul activării fiziologice poate fi, în anumite situaţii, chiar hotărâtor, putând deveni cauza declanşării şi instalării unor emoţii. Un exemplu elocvent în acest sens îl constituie cercetările realizate de Stanley Schachter şi colaboratorii săi (Schachter şi ectura #1 Singer, 1962). Conform teoriei celor doi factori ai emoţiei sau teoria etichetării L cognitive a activării fiziologice (Schachter şi Singer, 1962) o emoţie nu poate exista decât dacă are loc o activare fiziologică a corpului (primul factor) iar ulterior experienţa subiectivă asociată acestei activări este etichetată cognitiv prin asocierea unei categorii lingvistice (factorul secund). Desigur, valabilitatea acestei teorii este circumscrisă unui număr relativ redus de situaţii – când se produce o activare fiziologică a corpului anterioară oricărei stări emoţionale – şi nu se extinde pentru toate emoţiile, ami ales pentru cele mai „reci”, legate puternic de procesele cognitive. Apropo, poligraful sau, cum i se mai spune, „detectorul de minciuni”, este folosit ca urmare a existenţei fenomenului de modificare a parametrilor fiziologici ai corpului asociate trăirilor emoţionale. De fapt, frica de a nu fi descoperită minciuna, frica ca emoţie depistată prin modificările fiziologice ale corpului măsurate de poligraf, este cea care poate da în vileag falsitatea afirmaţiilor unui suspect. Despre acest subiect vom discuta însă pe larg în anul următor, în cadrul cursului de psihologie judiciară. Componenta comportamentală: expresia externă Modificările fiziologice sunt, de cele mai multe ori, ascunse în interiorul corpului. Ele reprezintă veritabile „comportamente fiziologice” în baza cărora putem deduce că cineva trăieşte un epizod emoţionant. Totuşi, pentru identificarea lor, ne trebuie un echipament special de care nu dispunem în cotidian. Dar pentru că în comunicarea de zi cu zi – interpersonală, de grup sau socială – transmiterea şi decelarea informaţiei cu privire la stările emoţionale ale interlocutorilor este foarte importantă, există alternative prin care emoţiile se pot face cunoscute. Emoţiile se exteriorizează prin mai multe 10 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G categorii de comportamente. Ele pot fi deduse prin monitorizarea şi interpretarea modulaţiilor asociate (a) expresiilor faciale, (b) vocii, (c) gesticii, (d) posturilor corpului sau chiar (e) verbal. Se discută foarte mult în ultimul timp despre inteligenţa emoţională, mai ales după apariţia cărţilor de popularizare a acestui concept semnate de Daniel Goleman (de ex.: Goleman, 2008 / 1995; 2009). O parte a inteligenţei emoţionale se referă la abilitatea pe care o avem de a identifica şi a interpreta corect modificările („vizibile” şi sau „auzibile”) în comportamentul celuilalt în scopul de a înţelege starea afectivă în acere se află sau genul de emoţie pe care o trăieşte. Nu toate emoţiile (mai ales cele mai subtile şi complicate prin participaţia susţinută sau covârşitoare a proceselor cognitive) pot fi cu uşurinţă „citite în comportament”, dar pentru emoţiile primare acest lucru pare să fie cu putinţă. Mai mult chiar, e vital să fie posibil. Trei perechi unitare ale componentelor: instalarea, trăirea şi manifestarea emoţiei Componentele emoţiilor, aşa cum au fost prezentate mai sus, fac parte într-o manieră unitară din ceea ce numim o emoţie. În interiorul lor se poate face însă o distincţie şi grupare, oarecum formală, între acele componente care sunt preponderent asociate fazei de instalare a emoţiei (componenta obiectivă şi cea situaţională), celei de trăire a acesteia (componenta subiectivă şi componenta motivaţională) şi cele care mai degrabă constituie un produs al acestei stări, o manifestare a emoţiei (componenta somatică şi componenta comportamentală). Clasificarea emoţiilor Dincolo de prezenţa unor perspective ştiinţifice diferite asupra naturii emoţiilor se poate constata că oamenii folosesc în cotidian un vocabular afectiv vast care conţine referiri la multe emoţii discrete. Pentru că numărul acestor emoţii este destul de impunător, la fel ca şi vocabularul afectiv, se impune o ordonare a acestora (o manieră de a face ordine în cunoştinţele noastre despre emoţii se regăseşte exemplificată în articolul recomandat ca lectură pentru această temă: Shaver, Schwartz, Kirson, & O'Connor, Lectura #2 1987). Deşi există o multitudine de maniere în care emoţiile pot fi clasificate ne vom opri prin a distinge doar două mari clase – emoţiile fundamentale (de bază) şi emoţiile sociale (secundare). Înainte însă de a descrie cele două clase de emoţii este important să facem o precizare. În spatele acestei, dar şi a oricărei altei clasificări a emoţiilor, se află ideea precum că experienţele noastre emoţionale sunt cu adevărat separate, distincte una de cealaltă. Din acest punct de vedere, de exemplu, bucuria (în engl.: „joy”) este o emoţie diferită de fericire (în engl.: „happiness”), asta chiar dacă uneori putem încurca sigla lingvistică identificând o stare de bucurie ca fiind de fericire sau invers. Există însă cercetători care susţin că experienţele noastre emoţionale sunt mai degrabă unitare şi asemănătoare existând doar o diferenţiere grosieră de genul „afectivitate pozitivă” vs. „afectivitate negativă”. Astfel, diferenţă dintre emoţii, ca în exemplul de mai sus, există şi se situează doar la nivelul limbajului. Din această 11 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G perspectivă, emoţiile distincte nu există decât sub forma unor „creaţii lingvistice”: ele se datorează manierei în care noi folosim cuvintele, categorizând şi etichetând diferenţiat, doar din punct de vedere lingvistic, experienţele pozitive sau negative ale vieţii afective (Barrett, 2006). Poziţia dominantă este însă cea enunţată iniţial, cea pe care o urmăm şi noi: emoţiile sunt experienţe cu adevărat distincte şi, pe cale de consecinţă, pot fi clasificate. Emoţiile fundamentale Când se discută despre emoţiile fundamentale (în engleză: „basic emotions”) acestea pot fi abordate cel puţin din două perspective (Niedenthal, Krauth-Gruber, & Ric, 2006; Ortony & Turner, 1990). Conform uneia, ele pot fi asemuite prin analogie cu un număr foarte mic de culori din care se pot constitui, prin combinare, toate culorile şi nuanţele vieţii afective (Barrett, 2006). Din punctul de vedere al celeilalte perspective anumite emoţii îşi merită statutul de a fi fundamentale nu pentru că ar fi singurele veritabile din care se construiesc prin combinare celelalte experienţe afective, ci pentru faptul că sunt, comparativ cu celelalte emoţii, deosebit de relevante pentru supravieţuirea individului şi speciei. Pentru că valoarea lor adaptativă este deosebit de mare ele sunt singurele emoţii care sunt codate şi transmise biologic. Ele sunt reacţii afective înnăscute la anumite categorii de stimuli situaţionali, fără a fi însă la fel de rigide precum instinctele. Diferiţi autori identifică un număr variat de emoţii pe care le consideră fundamentale. Numărul acestora, conform unor surse, poate varia între 2 şi 11 emoţii (Ortony & Turner, 1990). În opinia celui mai cunoscut expert în studiul emoţiilor fundamentale – Paul Ekman – deşi încă nu sunt date concludente definitive, numărul acestor emoţii ar putea atinge chiar cifra de 15 (Ekman, 1999). Deocamdată însă, marea majoritate a autorilor converg în a considera drept emoţii fundamentale doar 6 emoţii: furia (în engl.: „anger”), frica (în engl.: „fear”), dezgustul (în engl.: „dezgust”), tristeţea (în engl.: „sadness”), bucuria (în engl.: „joy”) şi surpriza (în engl.: „surprise”). Prin ce se deosebesc emoţiile fundamentale de celelalte emoţii? Ce e special la ele? Tot Paul Ekman este cel care a propus şi a folosit cu rigoare un set de caracteristici definitorii pentru a stabili dacă o emoţie poate fi considerată fundamentală. Vom prezenta în continuare doar cele mai importante dintre aceste criterii (pentru detalii a se consulta Ekman, 1999, p. 56). Caracteristici definitorii pentru emoţiile fundamentale Mai întâi de toate emoţiile fundamentale au semnalmente identificabile transcultural (în engl.: „distinctive universal signals”) prin care o stare emoţională instalată şi trăită în interior este comunicată celorlalţi semeni în exterior. Studiile au demonstrat că emoţiile fundamentale exprimate de câtre indivizi aparţinând unei culturi sunt uşor şi corect decodate de către persoane ce fac parte din alte culturi. Altfel spus, expresia comportamentală a acestor emoţii (preponderent expresia facială) este descifrată corect şi cu uşurinţă oriunde pe glob. 12 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Cea de-a doua caracteristică ţine de expresia internă, somatică a emoţiei: emoţiile fundamentale au un pattern somatic inconfundabil (în engl.: „distinctive physiology”). Acesta este foarte bine conturat şi, la fel ca şi în cazul caracteristicii anterioare, se regăseşte în toate culturile. A treia caracteristică importantă a emoţiilor fundamentale constă în prezenţa unui mecanism de apreciere automată (în engl.: „automatic appraisal mechanism”) a situaţiei care declanşează reacţia respectivă. Acest criteriu se referă la o anume caracteristică a componentei cognitive a emoţiei. În unele emoţii procesul de cunoaştere şi evaluare a situaţiei care stabileşte ulterior sensul ce configurează emoţia se poate derula printr-o participare deliberată a facultăţilor mentale (de ex. în astfel de emoţii precum regretul, admiraţia, nostalgia etc.). Procesarea deliberată, conştientă este însă costisitoare din punct de vedere al resurselor psihice: solicită multă energie şi necesită un timp mai mare. Dacă de exemplu frica sau furia (ambele emoţii fundamentale) s-ar instala la fel de greu precum regretul sau nostalgia, viaţa sau izbânda individul ar fi pusă în pericol: până stai pe gânduri te doboară fiara sau adversarul! Tocmai din acest motiv toate emoţiile fundamentale au procese de apreciere automată a semnificaţiei situaţiei: nu lasă raţiunea să împiedice sau să întârzie instalarea reacţiei adaptative urgente. Cea de-a patra caracteristică este legată de antecedente situaţionale universale (în engl.: „universal antecedent events”). Atâta timp cât emoţiile fundamentale sunt menite să ajute la o cât mai suplă adaptare a individului şi speciei la provocările mediului este normal să presupunem că, indiferent de cultura de apartenenţă, anumiţi factori situaţionali vor declanşa invariabil o reacţie afectivă identică. De exemplu, s-a constatat că individul confruntat cu situaţii care-i pot provoca lezări psihice sau fizice de cele mai multe ori va resimţi frica, iar confruntat cu o insultă – furia. Prezenţa celor patru caracteristici enunţate anterior este considerată esenţială pentru stabilirea dacă o emoţie este sau nu fundamentală. Paul Ekman identifică însă şi o serie de caracteristici suplimentare, cu rol secundar:  prezenţa aceloraşi reacţii afective la primate;  instalarea rapidă a stării afective;  durata scurtă a emoţiei;  caracterul necontrolabil al acesteia;  o bună memorare a gândurilor şi imaginilor asociate trăirii afective şi  o experienţă subiectivă distinctă, inconfundabilă. Emoţiile fundamentale sunt puternic ancorate în biologicul fiinţei şi sunt transmise ereditar. Viaţa socială complexă a omului şi necesitatea noilor adaptări la ea, a determinat apariţia unor reacţii afective mult mai variate şi flexibile: aşa-zisele emoţii sociale. Emoţiile sociale Trebuie să precizăm din start că toate emoţiile pe care le trăieşte omul, inclusiv cele fundamentale sunt impregnate de experienţele sociale, sunt în definitiv sociale. Am ales însă să folosim separat sintagma „emoţii sociale” pentru a ne referi la emoţiile care sunt în totalitate dependente de experienţa vieţii sociale şi culturale a omului. De fapt, dacă reţinem că emoţiile fundamentale pot fi considerate „emoţii fundamentate biologic” 13 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G iar emoţiile sociale pot fi considerate „emoţii fundamentate socio-cultural” distincţia şi departajarea între cele două mari clase se conturează mai plenar. În acelaşi timp emoţiilor sociale li se mai poate spune că sunt emoţii secundare (raportat la primaritatea celor fundamentale), emoţii derivate (din cele fundamentale), specific umane (în sensul în care nu le regăsim decât excepţional la alte primate sau animale) Prin ce sunt deosebite emoţiile sociale? Care sunt caracteristicile lor distinctive? Caracteristici definitorii pentru emoţiile sociale În primul rând, emoţiile sociale, după cum ne spune chiar sigla lingvistică, implică prezenţa socială (reală, imaginară, implicită). Este evident că nu poţi fi gelos decât dacă te gândeşti şi ţii cont de cel puţin alte două persoane, nu poţi fi invidios decât cu privire la „capra vecinului”, calităţile sau statutul pe care le posedă etc. În plan secund, emoţiile sociale se caracterizează prin faptul că au o componentă cognitivă mult mai variată, complexă şi deliberată. De exemplu, emoţia căreia îi spunem „veneraţie” sau „adoraţie” (în engleză: „awe”) – un amestec complex de respect, teamă, umilinţă şi uimire – se instalează după o deliberare cognitivă conştientă. Mai mult decât atât, o astfel de raportare emoţională se poate realiza cu privire la o persoană concretă din prezent, una istorică pe care nu ai cum să o cunoşti (de ex.: veneraţia pentru Alexandru cel Mare) sau faţă de o fiinţă supranaturală, un demiurg. Cea de-a treia caracteristică se referă la componenta comportamentală. Emoţiile sociale sunt mai greu de identificat din exterior întrucât au manifestări expresive variate. Această varietate trebuie înţeleasă şi din punct de vedere socio-cultural (exprimarea unei emoţii în societăţi şi culturi diferite suferă importante modificări) dar şi din punct de vedere al măsurii în care o emoţie „se exprimă vizibil sau nu” (unele emoţii sociale sunt foarte greu identificabile din exterior sau chiar, ocazional sau cronic, pot fi lipsite de exprimare comportamentală; de ex.: veneraţia despre care am discutat mai sus). Se afirmă pe bună dreptate că pentru „a citi şi afişa corect o emoţie socială” trebuie să locuieşti suficient de mult timp într-o comunitate (de regulă minim 3 ani). Este important să precizăm că prezenţa caracteristicilor definitorii în cazul emoţiilor sociale trebuie tratată mai permisiv comparativ cu cele specifice emoţiilor fundamentale. Astfel, este posibil să vorbim despre o emoţie socială chiar dacă nu toate caracteriticile enunţate se regăsesc sau sunt foarte evidente. De exemplu, nostalgia sau regretul pot, la o primă apropiere, sugera că sunt lipsite de prezenţa socială a celorlalţi. Este adevărat că aceste emoţii, definite şi drept „emoţii ale privirii înapoi”, se referă la întoarcerea în timp şi contemplarea unui sine care nu mai e sau a unui sine care a făcut alegeri nepotrivite. Dar chiar şi numai acest sine istoric, acest alter-ego autobiografic, este o formă de prezenţă socială. În acelaşi timp ele pot trece adeseori neobservate pentru că au o slabă componentă expresivă, sunt vag sau deloc transpuse în tendinţe comportamentale sau acţiuni subsecvente. Ceea ce nu li se poate nega însă este bogata şi variata prezenţă pe plan cognitiv: întoarcerea în timp poate fi una rafinată, intercalată şi cu alte emoţii, poate să se sedimenteze şi să producă chiar o specie literară – memorialistica. Cele mai cunoscute emoţii sociale 14 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Dacă a fost relativ simplu şi uşor să enumerăm care sunt emoţiile fundamentale, pentru emoţiile sociale e greu să prezinţi o listă unitară şi exhaustivă. În mod cert însă putem spune că cele mai frecvente emoţii sociale sunt următoarele: invidia, gelozia, ruşinea, vinovăţia, jena, mândria, trufia, nostalgia, regretul, adoraţia, umilinţa, recunoştinţa, compasiunea, mila, ura, dispreţul, fericirea, dragostea, ura, speranţa etc. Limitele cursului nu ne vor permite să le analizăm pe toate dar pentru primele nouă dintre emoţiile enumerate vom reuşi să o facem. Emoţii ce implică sinele şi conştiinţa de sine În interiorul emoţiilor sociale se pot distinge grupuri mai mici de emoţii care au câteva elemente în comun. Interesul nostru a fost atras de un grup relativ restrâns de emoţii – emoţii ce implică sinele sau emoţii ce implică conştiinţa de sine (în engl.: „self-conscious emotions”) – emoţii care se disting prin faptul că, după cum o spune şi numele generic al acestora, sunt puternic ancorate în considerarea sinelui psihologic al individului. Sinele sau eul constituie un fel de axă centrală a fiinţei noastre psihologice şi, ca atare, nu poate fi ignorat sau evitat în cvasitotalitatea proceselor, structurilor sau stărilor psihice. În unele situaţii însă, sinele joacă un rol vădit central, la fel cum se întâmplă în micul grup de emoţii ce implică intens sinele şi conştiinţa de sine. Ne referim în acest sens la emoţiile de invidie, gelozie, ruşine, vinovăţie, jenă, mândrie şi trufie (Niedenthal, Krauth-Gruber, & Ric, 2006). Să vedem prin ce sunt diferite aceste emoţii. Caracteristici specifice emoţiilor ce implică sinele Într-o amplă şi recentă analiză asupra naturii emoţiilor sociale ce implică şinele şi conştiinţa de sine Jessica Tracy şi Richard Robins (2007) prezintă caracteristicile definitorii ale acestora. Astfel, în opinia acestor autori, aceste emoţii diferă de cele fundamentale mai ales prin faptul că: 1. Implică cu necesitate prezenţa unor elemente cognitive şi afective legate de sinele psihologic: (1) reprezentarea cognitivă a sinelui (= concepţia despre sine), (2) conştiinţa de sine şi (3) respectul de sine (în engl.: „self-worth”; = stima de sine); 2. Facilitează atingerea unor scopuri individuale şi sociale complexe (de ex.: auto-reglarea şi reglarea socială a comportamentului moral); 3. Apar şi evoluează mai târziu în dezvoltarea individului (sunt transmise prin “genetica socio-culturală”, nu cea biologică); 4. Sunt influenţate de cultură (în sensul în care nu au o formă de afişare distinctă şi universal valabilă pentru toate culturile; de regulă, diferă şi la nivelul trăirilor subiective, experenţial, unele emoţii fiind prezente doar într-o anume cultură, fără a se regăsi în altele); 5. În analiza limbajului afectiv apar ca fiind subordonate emoţiilor primare (Shaver, Schwartz, Kirson, & O'Connor, 1987; Niedenthal, Krauth-Gruber, & Ric, 2006) ; 6. Sunt dependente de structuri şi procese cognitive (nu pot exista decât de la un anume nivel de dezvoltare a proceselor cognitive; li se mai spune “cognitive- 15 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G dependent emotions”, în aprecierea făcută de Izard, Ackerman, & Schultz, 1999). Se poate observa că, poate cu excepţia primei caracteristici, celelalte atribute sunt de regăsit şi la alte emoţii sociale. Procesele cognitive de care depind în existenţa lor aceste emoţii sunt compararea socială şi auto-evaluarea sinelui. Ponderea diferenţiată a acestor două procese în producerea emoţiilor ce implică sinele face posibilă împărţirea acestora în două sub- clase: emoţii bazate preponderent pe compararea socială şi emoţii bazate preponderent pe auto-evaluare. Emoţii bazate preponderent pe comparare socială Compararea socială este dominantă în gelozie şi invidie. În cazul geloziei compararea socială se face între sinele persoanei şi sinele concurentului nou-venit ce ameninţă o relaţie existentă anterior. În invidie compararea socială se realizează între ce are, cum este şi cine este sinele persoanei şi posesiile, calităţile sau statutul unui alt individ. Emoţii bazate preponderent pe auto-evaluare Celelalte emoţii – ruşinea, vinovăţia, jena, mândria şi trufia – folosesc şi ele compararea, numai că de data aceasta ea este realizată în perimetrul intern, în limita sinelui: eul persoanei este comparat cu un standard intern, al aceluiaşi sine. Această comparare a sinelui cu un standard de fapt reprezintă, prin prisma rezultatului, un proces de auto-evaluare. În cazul emoţiilor de ruşine, vinovăţie şi jenă auto-evalarea se face prin raportarea la un standard de conduită ce ţine de respectarea unor norme individuale sau sociale. În cazul mândriei şi trufiei auto-evaluarea se face în raport cu un standard de performanţă. Rezumatul temei Psihologii, inclusiv psihologii sociali, se află într-o epocă în care „moda subiectelor de cercetare” a revenit spre a plasa în prim plan afectivitatea. Viaţa afectivă este continuă şi permanentă fiind prezentă la diferite niveluri de complexitate. Cele mai simple şi efemere forme de manifestare ale acesteia sunt reacţiile afective automate, iar cele mai complexe şi de lungă durată sunt sentimentele. Emoţiile se află undeva la mijloc, reprezentând reacţii complexe la modificări rapide şi neaşteptate ale situaţiilor cu care se confruntă individul. Definiţiile psihosociale ale emoţiei subliniază caracterul compozit al acesteia. De cele mai multe ori, înainte de a interveni subiectul, în chiar natura situaţiei, există antecedente potenţiale ale unei reacţii emoţionale (componenta obiectivă). Emoţia se instalează ca o reacţie la perceperea şi evaluării situaţiei (componenta cognitivă). Ea este o raportare la situaţie, trăită în forul interior (componenta subiectivă), generând totodată o mobilizare pentru acţiuni ulterioare (componenta motivaţională). Emoţia se exteriorizată 16 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G obiectiv la nivelul fiziologiei corpului (componenta somatică) şi manifestărilor externe ale acestuia (componenta comportamentală). Un număr relativ mic de emoţii ancestrale, fiind deosebit de vitale pentru adaptarea şi supravieţuirea speciei, sunt transmise pe cale genetică. Aceste emoţii numite „fundamentale” sunt furia, frica, dezgustul, tristeţea, bucuria şi surpriza. O clasă mult mai mare de emoţii – emoţii sociale – au apărut pentru a facilita o adaptare mai nuanţată a individului la mediul socio-cultural. Aceste emoţii se transmit prin intermediul unei „genetici socio-culturale”, prin învăţare şi socializare. O parte din emoţiile sociale sunt puternic dependente de sinele sau eul social: invidia, gelozia, ruşinea, vinovăţia, jena, mândria şi trufia. Ele necesită prezentă unei reprezentări cognitive a sinelui, conştientizarea acestuia şi o raportare evaluativ-afectivă faţă de sine. Producerea emoţiilor ce implică sinele sau conştiinţa de sine este asigurată de două procese complementare: compararea socială şi auto-evalaurea. Concepte şi noţiuni cheie definiţiile principalelor concepte şi noţiuni din acest material5 Afectul automat → presupune o evaluare inconştientă, rapidă şi involuntară a conţinutului [reacţii affective automate] cognitiv → sunt cele mai simple reacţii afective; de regulă au o intensitate şi o durată foarte mică Procese automate → procese psihice inconştiente care „se derulează rapid, nu necesită atenţie şi nu pot fi evitate” (Dijksterhuis, 2007, p. 85) → procese psihice inconştiente, eficiente, involuntare şi necontrolabile” (Bargh & Chartland, 1999). Dispoziţie (afectivă) → o stare afectivă difuză, de fundal care se instalează şi se modifică lent; dacă [mood] nu ajunge la o intensitate suficient de mare este slab conştientizată → însumează suita reacţiilor afective mai puţin intense ce se acumulează pe parcursul unei perioade de timp (pe parcursul zilei) Emoţii → reacţii afective conştiente ce intervin, de regulă, ca urmare a perceprii şi evaluării situaţiei actuale, mai ales a unor modificări rapide şi neaşteptate ale acesteia → „reacţii la evenimentele semnificative pentru persoane, incluzând reacţiile fiziologice, comportamentale, cognitive, şi experienţele subiective de plăcere sau neplăcere” (Parrott, 1995, p. 198) → „stări psihologice compuse din gânduri şi trăiri subiective, modificări fiziologice, comportamente exprese şi predispoziţii de a acţiona. Combinaţia precisă al acestor elemente diferă de la o emoţie la alta, o emoţie putând fi însoţită sau nu de comportamente vizibile. Acest complex de stări şi comportamente este declanşat de un eveniment fie trăit nemijlocit, fie doar reamintit” (Manstead, 2007, p. 285) → „patern-uri episodice, cu o durată relativ scurtă, fondate biologic, care organizează percepţia, experienţa, fiziologia, acţiunea şi comunicarea, reprezentând un răspuns la provocările şi oportunităţile fizice şi sociale specifice” (Keltner & Gross, 1999, p. 468) 5 Conceptele şi noţiunile sunt prezentate în ordinea apariţiei lor în textul cursului; uneori conceptul este definit exact ca şi în text, altădată definiţia este uşor refrazată şi sau completată. 17 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Sentimente → reacţii evaluativ-afective de lungă durată; se aseamănă sau se confundă uneori cu atitudinile sau credinţele; pot fi înţelese şi ca emoţii de lungă durată Activarea fiziologică (a → modificarea de către sistemul nervos autonom a parametrilor fiziologici de corpului) funcţ ionare a corpului în vederea pregătirii acestuia pentru anumite acţiuni Teoria celor doi factori → conform acestei teorii o emoţie nu poate exista decât dacă are loc o ai emoţiei activare fiziologică a corpului (primul factor) urmând ca, simultan sau (Schachter şi Singer, 1962) a subiectivă asociată acestei activări să fie etichetată ulterior, experienţ cognitiv prin asocierea unei categorii lingvistice (factorul secund) Inteligenţa emoţională → se referă la două abilităţi interconectate: (1) abilitatea de a identifica şi înţelege corect starea afectivă şi emoţiile pe care le ai tu, o altă persoană, un grup sau o mulţime şi, în subsecvent (2) abilitatea de auto-reglare a stării afective şi emoţionale personale precum şi cea de a influenţa şi modifica emoţiile altora Emoţii fundamentale → emoţii deosebit de relevante pentru supravieţuirea individului şi speciei; [primare, de bază, comune ii care sunt codate şi transmise biologic cu animalele] ele sunt singurele emoţ → reacţii afective înnăscute la anumite categorii de stimuli situaţionali relevanţi pentru supravieţuirea individului şi speciei Emoţii sociale → emoţiile care sunt în totalitate dependente de experienţa vieţii sociale şi [secundare, derivate, specific ii care sunt codate şi transmise prin umane] culturale a omului; ele sunt emoţ „ereditatea socio-culturală a unei comunităţi” → emoţiile care reflectă calitatea şi natura interacţiunilor şi relaţiilor cu ceilalţi Emoţii ce implică → emoţii ce se disting prin faptul că sunt puternic ancorate în considerarea conştiinţa de sine / sinelui psihologic al individului sinele → procesele cognitive de care depind în existenţa lor aceste emoţii sunt [self-conscious emotions] şi auto-evaluarea sinelui compararea socială Sinele / eul → “un sistem interactiv şi autoreglator de reflecţii, sentimente şi motive [sublinierea noastră] raportate la propria persoană” (Hoyle, Kernis, Leary, & Baldwin, 1999, p. 11) → axă centrală a fiinţei noastre psihologice → structură şi proces psihic prezent intercalat, în grade diferite, în cvasitotalitatea proceselor, structurilor sau stărilor psihice Comparare socială → proces psihologic prin care două persoane (dintre care una este, de cele mai multe ori, sinele persoanei) sunt comparate pentru a se obţine o apreciere cu privire la (a) gradul în care sunt prezente anumite calităţi personale (b) poziţia socială relativă (c) mărimea, valoarea şi calitatea posesiilor etc. → calea regală prin care oamenii obţin informaţii sociale despre sinele personal; de remarcat faptul că informaţiile sociale nu sunt obiective, ci comparative, dependente de elementele ce sunt comparate Auto-evaluare → proces psihologic prin care o persoană îşi compară performanţa, calităţile, posesiile etc. cu valorile de referinţă interiorizare – standardele personale Standard (personal) → o valoare de referinţă, un etalon interiorizat care serveşte drept criteriu în 18 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G auto-evaluarea sinelui Lecturi obligatorii pentru iniţiere în temă şi pregătirea pentru examinare *** Acest suport de curs Lectura #1 Schachter, S., & Singer, J. E. (1962). Cognitive, social, and physiological determinants of emotional state. Psychological Review, 69, 379-399. Lectura #2 Shaver, P., Schwartz, J., Kirson, D., & O'Connor, G. (1987). Emotion Knowledge: Further Exploration of a Prototype Approach. Journal of Personality aid Social Psychology, 52, 1061-1086. Lecturi de aprofundare pentru o cunoaştere nuanţată şi viziune mai largă Cosnier, J. (2007). Introducere in psihologia emoţiilor si a sentimentelor. Afectele, emoţiile, sentimentele, pasiunile. Ediţia a II-a. Iaşi: Polirom. Damasio, A. (2005). Eroarea lui Descartes. Emoţiile, raţiunea şi creierul uman. Bucureşti: Humanitas. Evans, D. (2005). Emoţia. Foarte scurta introducere. Bucureşti: All. Miu, A. C. (2008). Emoţie şi cogniţie: Lateralizare cerebrală, diferenţe individuale şi de gen. Cluj-Napoca: ASCR. Rime, B. (2008). Comunicarea sociala a emoţiilor. Bucureşti: Trei. Referinţe bibliografice surse citate în textul acestui material Ax, A. F. (1953). Physiological differentiation between fear and anger in humans. Psychosomatic Medicine, 15, 433-442. Barrett, L. F. (2006). Solving the emotion paradox: Categorization and the experience of emotion. Personality and Social Psychology Review, 10, 20-46. Bargh, J. A., & Chartrand, T. L. (1999). The unbearable automaticity of being. American Psychologist, 54, 462-479. Baumeister, R. F., & Bushman, B. J. (2008). Social psychology and human nature. Thomson Wadsworth. Ben-Ze'ev, A. (2000). The Subtlety of Emotions. Cambridge, MA: MIT Press. Christie, I. C., & Friedman, B. H. (2004). Autonomic specificity of discrete emotion and dimensions of affective space: a multivariate approach. International Journal of Psychophysiology, 51, 143-153. Dijksterhuis, A. (2007). Automatic processes (pp. 85-87). În R. F. Baumeister & K. D. Vohs (Eds.). Encyclopedia of Social Psychology. Thousand Oaks, California: SAGE Publications. 19 F Autor: Conf. Dr. Dorin NASTAS E Universitatea „Al. I. Cuza” Iaşi G D Psihologie socială E Emoţiile în viaţa socială G Ekman, P. (1999). Basic emotions (pp. 45-60). În T. Dalgleish & M. J. Power (Eds.). Handbook of cognition and emotion. New York: John Wiley & Sons Ltd. Goleman (2008 / 1995). Inteligenţa emoţională. Ediţia a III-a. Colecţia cărţi-cheie. Bucureşti: Curtea Veche. Ediţia originală în limba engleză: Goleman, D. (1995). Emotional intelligence. New York: Bantam Books. Goleman (2009). Inteligenţa emoţională. Cheia succesului în viaţă. Bucureşti: All. Hoyle, R. H., Kernis, M. H., Leary, M. R., & Baldwin, M. W. (1999). Selfhood: Identity, Esteem, Regulation. Oxford: Westview Press. Izard, C. E., Ackerman, B. P., Schultz, D. (1999). Independent emotions and consciousness: Self- consciousness and dependent emotions (pp. 83-102). În J. A. Singer & P. Singer (Eds.). At play in the fields of consciousness: Essays in honor of Jerome L. Singer. Mahwah, NJ: Lawrence Erlbaum Associates, Inc. Keltner, D., & Gross, J. J. (1999). Functional accounts of emotion. Cognition and Emotion, 13, 467-480. Manstead, A. (2007). Emotion (pp. 285-291). În R. F. Baumeister & K. D. Vohs (Eds.). Encyclopedia of Social Psychology. Thousand Oaks, California: SAGE Publications. Niedenthal, P. M., Krauth-Gruber, S., & Ric, F. (2006). The Psychology of Emotion: Interpersonal, Experiential, and Cognitive Approaches. Principles of Social Psychology series. New York: Psychology Press. Ortony, A., & Turner, T. J. (1990). What's basic about basic emotions? Psychological Review, 97, 315-331. Parrott, G. (1995). Emotional experience (pp. 198-203). În A. Manstead & M. Hewstone (Eds.). The Blackwell Encyclopedia of Social Psychology. Oxford: Blackwell Publishers. Rainville, P., Bechara, A., Naqvi, N., & Damasio, A. R. (2006). Basic emotions are associated with distinct patterns of cardiorespiratory activity. International Journal of Psychophysiology, 61, 5–18. Schachter, S., & Singer, J. E. (1962). Cognitive, social, and physiological determinants of emotional state. Psychological Review, 69, 379-399. Shaver, P., Schwartz, J., Kirson, D., & O'Connor, G. (1987). Emotion Knowledge: Further Exploration of a Prototype Approach. Journal of Personality aid Social Psychology, 52, 1061-1086. Stemmler, G., Heldmann, M., Pauls, C., & Scherer, T. (2001). Constraints for emotion specificity in fear and anger: The context counts. Psychophysiology, 38, 275-291. Tracy, J. L., & Robins, R.W. (2007). The self in self-conscious emotions (pp. 3-20). În J. L Tracy, R.W. Robins & J. P. Tangney (Eds.). The self-conscious emotions: Theory and research. New York: Guilford Press. 20 F Autor: Conf. Dr. Dorin NASTAS E Universitatea „Al. I. Cuza” Iaşi G 